CELEX: 22007D0462
Language: lv
Date: 2007-05-25 00:00:00
Title: 2007/462/EK: ĀKK un EK Ministru padomes Lēmums Nr. 3/2007 ( 2007. gada 25. maijs ), ar ko groza Lēmumu Nr. 3/2001 par līdzekļu piešķiršanu Somālijai no Astotā un Devītā Eiropas Attīstības fonda

5.7.2007   
            
            
               LV
            
            
               Eiropas Savienības Oficiālais Vēstnesis
            
            
               L 175/36
            
         ĀKK UN EK MINISTRU PADOMES LĒMUMS Nr. 3/2007
   (2007. gada 25. maijs),
   ar ko groza Lēmumu Nr. 3/2001 par līdzekļu piešķiršanu Somālijai no Astotā un Devītā Eiropas Attīstības fonda
   (2007/462/EK)
   ĀKK UN EK MINISTRU PADOME,
   ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā (1) un pārskatīts ar Nolīgumu (2), ar ko groza minēto ĀKK un EK partnerattiecību nolīgumu un kas parakstīts Luksemburgā 2005. gada 25. jūnijā, un jo īpaši tā 93. panta 6. punktu,
   tā kā:
   
               (1)
            
            
               ĀKK un EK partnerattiecību nolīguma 93. panta 6. punktā ir paredzēta iespēja ĀKK un EK Ministru padomei saskaņot īpašu atbalstu ĀKK valstīm, kuras ir iepriekšējo ĀKK un EK konvenciju puses un kuras normāli izveidotu valsts iestāžu neesamības gadījumā nevarēja parakstīt vai ratificēt ĀKK un EK partnerattiecību nolīgumu. Šis atbalsts var attiekties uz iestāžu izveidi un ekonomiskās un sociālās attīstības pasākumiem, īpaši ievērojot visneaizsargātākās iedzīvotāju daļas vajadzības. Šis noteikums attiecas uz Somāliju.
            
         
               (2)
            
            
               Ar 2001. gada 20. decembra Lēmumu Nr. 3/2001 (3) ĀKK un EK Ministru padome Somālijai no Devītā Eiropas Attīstības fonda (EAF) piešķīra EUR 149 miljonus finansiālās un tehniskās sadarbības īstenošanai. Valsts kredītrīkotāja funkcija attiecībā uz minētā piešķīruma plānošanu un īstenošanu tika uzticēta EAF galvenajam kredītrīkotājam.
            
         
               (3)
            
            
               ĀKK un EK partnerattiecību nolīguma IV pielikuma 3. panta 5. punktā Kopienai ir paredzēta iespēja palielināt līdzekļu piešķīrumu valstij, lai ņemtu vērā tās īpašās vajadzības vai izcilos rezultātus.
            
         
               (4)
            
            
               Minētā pielikuma 5. panta 2. punktā ir noteikta iespēja veikt pārbaudi ārkārtas apstākļos, kas minēti noteikumos par humāno un neatliekamo palīdzību. Ņemot vērā sadarbības programmas ar Somāliju īpašās pārbaudes rezultātus, ir vajadzīgi papildu līdzekļi no Devītā EAF, lai nodrošinātu atbalsta turpināšanu Somālijas iedzīvotājiem, līdz stāsies spēkā Desmitais EAF,
            
         IR PIEŅĒMUSI ŠO LĒMUMU.
   1. pants
   ĀKK un EK Ministru padomes Lēmumā Nr. 3/2001 iekļauj šādu pantu:
   
      “3.a pants
      Pamatojoties uz īpašās pārbaudes rezultātiem, Somālijai piešķir papildu EUR 36 144 798 finansiālās un tehniskās sadarbības īstenošanai no Devītā EAF no dotācijas ilgtermiņa attīstības atbalstam, kas minēta Finanšu protokola 3. punkta a) apakšpunktā, kas ietverts ĀKK un EK partnerattiecību nolīguma I pielikumā.”
   
   2. pants
   Šis lēmums stājas spēkā tā pieņemšanas dienā.
   
      Briselē, 2007. gada 25. maijā
      
         
            ĀKK un EK Ministru padomes vārdā —
         
            priekšsēdētājs
         
         Mohlabi K. TSEKOA
         
      
   
   
      (1)  OV L 317, 15.12.2000., 3. lpp.
   
      (2)  OV L 209, 11.8.2005., 27. lpp. Nolīgums provizoriski piemērots atbilstīgi Lēmumam Nr. 5/2005 (OV L 287, 28.10.2005., 1. lpp.).
   
      (3)  OV L 56, 27.2.2002., 23. lpp.